Gedagte vir die dag: Kyk verby die natuur  as jy God wil raaksienFoto: pixabay.com Die Koning sal vir hulle antwoord: “Ek verseker julle: As julle iets hiervan vir een van my broers of susters gedoen het, selfs al was dit vir die heel eenvoudigste onder hulle, het julle dit vir Mý gedoen.” (Matteus 25:40) “As ek in die natuur rondstap, sien ek my Skepper,” sê iemand eenkeer vir my. Dit is waar. Ons lees dikwels in die Ou Testament dat die berge, oseane, strome en velde uitroep dat Hy die Here is. God se handewerk is te sien in sy skepping. Een van die ontdekkings van my eie lewe was egter om te leer dat die Nuwe Testament nie die klem op die natuur laat val wanneer God se handewerk ter sprake is nie. Jesus sê as ons vir God wil “sien”, moet ons na mense kyk. In Matteus 25:31-46 lees ons hoe Hy op die laaste dag mense innooi in sy heerlikheid omdat hulle goeie dinge vir Hom gedoen het. Jesus sê dan dat in soverre ons goed was vir hongeriges, vreemdelinge, gevangenes en ander, het ons dit vir Hom gedoen. Ons hoef dus nie in die veld te gaan loop om in God vas te loop nie. Ons sien reeds iets van sy groot handewerke in mense. Selfs al het die lewe hulle bekrap, is dit ons werk as gelowiges om hulle met liefde te behandel. Die Here sal dit raaksien. Hy sal dit vir altyd onthou.